Shavkat Mirziyoyev Fargʻona asalarichilik ishlab chiqarish oʻquv markazida boʻldi

22.06.2017
Davlatimiz rahbari tashabbusi bilan amalga oshirilayotgan izchil islohotlar bozorlarimizning toʻkinligini ta’minlash, aholiga sifatli, arzon va servitamin oziq-ovqat mahsulotlari yetkazib berishga xizmat qilayotir. Asalarichilikni yanada rivojlantirish, sohadagi ilgʻor tajribalarni keng ommalashtirishga qaratilayotgan alohida e’tibor yuksak samaralar bermoqda. 


Viloyat asalarichilar uyushmasi qoshida tashkil etilgan mazkur ishlab chiqarish oʻquv markazida barcha sharoit yaratilgan. Markazda bir yilda 600 nafar mutaxassis oʻqitiladi. Zamonaviy oʻquv reja asosida olimlar tomonidan amaliyot darslari oʻtiladi. 


Shavkat Mirziyoyev markazda amaliyot oʻtayotgan kollej oʻquvchilari bilan Fargʻona asalarichilik tarixi, asalning shifobaxsh xususiyatlari, ta’lim jarayonida olib borilayotgan islohotlar haqida suhbatlashdi. 


Fargʻona tumani texnologiya kasb-hunar kolleji oʻquvchilari Botirali Mavlonov va Dilnavoz Eshmatova Prezidentimizga yoshlarga yaratib berilayotgan imkoniyat, maktab ta’limi oʻn bir yillik qilib qayta belgilanishi borasidagi tashabbuslari uchun minnatdorlik bildirdi. 


Viloyatda 1000 dan ortiq asalarichilik subyekti roʻyxatga olingan. Ichki bozorni arzon, sifatli mahsulot bilan ta’minlashga qaratilayotgan alohida e’tibor shifobaxsh tabiiy ne’mat ishlab chiqarishni kengaytirishda muhim omil boʻlmoqda. 


Markazda ilmiy-tekshiruv laboratoriyasi, trening zallari, kutubxona, elektron arxiv bazasi, asalni qayta ishlash va qadoqlash sexi, tikuvchilik, mum-parda, asbob-uskuna va asalari uyasi ishlab chiqarish sexlari faoliyat yuritmoqda. Bundan tashqari, asalarichilikda naslchilik laboratoriyasi, qariyb 2 gektar eksperimental bogʻ va asal beruvchi oʻsimliklarni yetishtirishga moʻljallangan ekin maydoni tashkil etilgan.


Fargʻona davlat universitetida asalarichilik boʻyicha mutaxassislar tayyorlashni yoʻlga qoʻyish kerak, dedi davlatimiz rahbari. Agar mazkur sohaning ilmiy asoslarini oʻrgatadigan muassasa tashkil qilinsa, boshqa viloyatlardan ham yoshlar oʻqishga keladi. Bundan tashqari, xorijiy davlatlar, xususan, AQSh bilan hamkorlikni yoʻlga qoʻyish lozim. O‘zbekiston – AQSh qoʻshma korxonasi tashkil qilinib, ikki mamlakatning yetakchi mutaxassislari doimo tajriba almashib turishi kerak. 


Asalni me’yorida iste’mol qilish oshqozon-ichak kasalliklarining oldini oladi, immunitetni kuchaytiradi. Biologik faol moddalarga boy bu mahsulot insonning qon bosimini me’yorlashtirish xususiyatiga ham ega. Asalari mumi, yelimi (propolis) va suti ham shifobaxsh mahsulot sifatida zamonaviy tibbiyotda keng qoʻllaniladi. Farmatsevtikada dori-darmon sifatida ishlab chiqarilayotgan ari sutida toʻrt turdagi V, Ye vitamini, aminokislotalar mavjud. 


40 kishining bandligi ta’minlangan markazda bir yilda 7 ming dona asal uyasi, 7 ming 500 dona yostiqcha, 3 ming dona maxsus kiyim va yuz niqobi ishlab chiqariladi. 


Bir kecha kunduzda 200 kilogramm mum-parda tayyorlanadi. 200 tonna asalni qadoqlash sexi ishlab turibdi. 


2016-yilda viloyatlarga 20 ming dona, chet davlatlarga 30 ming dona sifatli asalari paketlari yetkazib berildi. 


Prezidentimiz Shavkat Mirziyoyev asalari uyalari va uskunalari ishlab chiqarish sexida olib borilayotgan ish jarayoni bilan tanishdi. 


Shu yerda Xalq banki tomonidan viloyatda amalga oshiriladigan loyihalar taqdimoti ham oʻtkazildi. 


Fargʻona viloyati Qoʻshtepa tumanida tashkil qilinadigan 2 ming bosh qoramol boqishga moʻljallangan chorvachilik kompleksi va sutni qayta ishlash loyihasi 2018-yilning uchinchi choragida toʻla quvvat bilan ishga tushadi. 560 gektar maydonda quriladigan kompleksda 180 kishi ish bilan ta’minlanadi. Yiliga 4 ming tonnadan ortiq sut, 150 tonna goʻsht, 6000 tonna sut mahsulotlari qayta ishlanadi. 


“O‘zbekipaksanoat” uyushmasi tomonidan Fargʻona viloyatida 2017-2021-yillarda ipakchilikni rivojlantirish strategiyasi ishlab chiqilgani ma’qullandi. 


Pillachilikni yanada rivojlantirish uchun tut plantatsiyalarini tashkil qilish kerak, dedi davlatimiz rahbari. Sohaga zamonaviy texnologiyalarni joriy etish, pillachilikda aholining doimiy ish bilan ta’minlanishiga erishish lozimligi alohida qayd etib oʻtildi.